3ኛው አለም አቀፍ የጥራጥሬ የቅባት እህሎችና ቅመማ ቅመም ኮንፈረንስ ተጀመረ
 መንግስት በጥራጥሬ ቅባት እህሎችና ቅመማ ቅመም ዘርፍ የሚስተዋሉ ክፍተቶችን በማስተካከል የተሻለ ውጤት እንዲገኝ እየሰራ መሆኑን በምክትል ጠቅላይ ሚኒስትር ማዕረግ የፋይናንስና ኢኮኖሚ ክላስተር አስተባባሪ ዶክተር ደብረፅዮን ገብረሚካኤል ተናገሩ። 3ኛው አለም አቀፍ የጥራጥሬ ፣ የቅባት እህሎችና ቅመማ ቅመም ዘርፍ ኮንፍረንስ በአዲስ አበባ እየተካሄደ ነው።ዶክተር ደብረጽዮን እንዳሉት ኢትዮጵያ ለዘርፉ ከፍተኛ ትኩረት ሰጥታ እየሰራች ሲሆን ፥ ለዚህም ባለፉት አመታት የተመዘገበው ሃገራዊ እድገት ማሳያ መሆኑን ነው ያነሱት። መንግስት ግብይቱን በማዘመንና የሚስተዋሉ ችግሮችን በመፍታት ዘርፉ የተሻለ እድገት እንዲያስመዘግብ ትኩረት ሰጥቶ እየሰራ መሆኑንም ተናግረዋል። የንግድ ሚኒስትሩ አቶ ከበደ ጫኔ በበኩላቸው ፥ በዘርፉ ባለፉት ሁለት አመታት የተመዘገበው እድገት በእቅድ ዘመኑ መጨረሻ የታሰበውን ማሳካት ያስችላል ብለዋል። ሚኒስትሩ ከዘርፉ እየተገኘ ያለው ገቢ ሃገሪቱ ካላት ሃብት አንጻር ተመጣጣኝ አለመሆኑንም ነው የተናገሩት። ንግድ እና ምርታማነትን በማሳደግ ፣ የገበያ ትስስር በመፍጠር እና ዘመናዊ የግብይት ስርአትን በመፍጠር ከዘርፉ የሚገኘውን ገቢ ለማሳደግ እየተሰራ መሆኑንም ሚኒስትሩ ተናግረዋል። ለሁለት ቀናት በሚቆየው ኮንፍረንስ ላይ አለም አቀፍ ገዥዎች ፣ የሃገራችን የዘርፉ ምርት ላኪዎች ፣ የእርሻ ምርት ግብአት አቅራቢዎችና ሌሎች አካላት እየተሳተፉ ይገኛሉ። (ኤፍ ቢ ሲ)